ጠቅላይ ሚንስትር ኃይለማሪያም በቡድን ሰባት ጉባኤ ላይ ለመሳተፍ ወደ ኢጣሊያ ሄዱ
ጠቅላይ  ሚንስትር ኃይለማርያም ደሳለኝ በሰዎች ፍልሰት ፣ በምግብ ዋስትና፣ በአካባቢና ፈጠራ ጉዳዮች ላይ በሚመክረው የቡድን ሰባት የመሪዎች ጉባኤ ላይ ለመታደም ወደ ኢጣሊያ አመሩ ።በሲሲሊ ታኦርሜና ከተማ በሚካሄደው የቡድን  ሰባት  አገራት ጉባኤ በምርታማነት ላይም የሚመክር ሲሆን፤ በቀጣይ ስለተያዘው የምርታማነት አብዮት አፍሪካ የሚኖራትን ሚና እንዲሁም ከቡድን ሰባት አገሮች ጋር ስለሚኖራት ትብብር አቅጣጫ ለማስቀመጥ ጥሩ አጋጣሚ ይፈጥራል፡፡የዓለም የሸቀጣ ሸቀጥና የአገልግሎት ምርት ሁኔታ ከቅርብ ዓመታት ወዲህ በተለያዩ መንገዶች እምርታ አሳይቷል፡፡አዲሱ የቴክኖሎጂ ለውጥ ሞገድ ደግሞ የምርቱን ነባራዊ ሁኔታ በመሠረታዊ ደረጃ እንዲፋጠን በማድረጉ የቀጣይ ምርታማነት አብዮት ፅንሰ ሃሳብን አብስሯል፡፡  ጉባኤው አፍሪካ ወደፊት በፈጠራ የታገዘ እድገት እንድታመጣ ለመተባበር የሚያስችሉ ተጨባጭ ቁም ነገር ያላቸው ውሳኔዎች ይተላለፋሉ ተብሎ ይጠበቃል፡፡ኢትዮጵያን ጨምሮ አራት የአፍሪካ አገሮች መሪዎች በጉባኤው ላይ እንዲታደሙ ተጋብዘዋል፡፡ 